**O B R A Z L O Ž E N J E**

**Prijedloga odluke o visini paušalnog poreza po krevetu na području Općine Sutivan**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o visini paušalnog poreza po krevetu na području Općine Sutivan (u daljnjem tekstu: Odluka) sadržan je u članku 57. stavku 3. Zakona o porezu na dohodak (Narodne novine 115/16, 106/18, 121/19, 32/20, 138/20, 151/22 i 114/23). Također, temelj za donošenje Odluke sadržan je i članku 32. Statuta Općine Sutivan („Službeni glasnik Općine Sutivan“ broj 7/13, 2/14, 6/14, 5/18, 2/20, 2/21) kojim je propisano da Općinsko vijeće donosi odluke i druge opće akte kojima uređuje pitanja iz samoupravnog djelokruga Općine Sutivan

**II.** **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Odredbom članka 57. Stavka 2. Zakona o porezu na dohodak („Narodne novine“ broj 115/16, 106/18, 121/19, 32/20, 138/20, 151/22 i 114/23) (u daljnjem tekstu: Zakon) propisano je da se poreznim obveznicima koji ostvaruju dohodak od iznajmljivanja stanova, soba i postelja putnicima i turistima i organiziranja kampova, porez na dohodak po osnovi obavljanja te djelatnosti utvrđuje u paušalnom iznosu, pod uvjetima i na način propisan člancima 61. i 82. Zakona. Člankom 57. Stavkom 3. Zakona propisano je da su jedinice lokalne samouprave u tom slučaju obvezne donijeti odluku kojom će propisati visine paušalnog poreza po krevetu, a koje ne mogu biti manje od 19,91 eura niti veće od 199,08 eura. Odluka se može mijenjati najkasnije do 15. prosinca tekuće godine, s primjenom od 01. siječnja sljedeće godine do donošenja nove odluke kojom će se propisati visina paušalnog poreza po krevetu odnosno po smještajnoj jedinici u kampu.

Trenutno važećom Odlukom o visini paušalnog poreza po krevetu na području Općine Sutivan („Službeni glasnik Općine Sutivan“ broj 2/19), na snazi od 01.siječnja 2019. Godine, utvrđena je visina paušalnog poreza po krevetu u iznosu od 300,00 kuna. Spomenuti prihod od poreza na dohodak od paušala, uvećavao se za dodatnih 10 % prireza koji je ukinuti Zakonom o izmjenama i dopunama Zakona o porezu na dohodak.

 Visina paušalnog poreza po krevetu nije se mijenjala cca 10 godina (prije donošenja Odluke 2019. godine bila je utvrđena zakonskim i podzakonskim propisima u istoj visini), a u međuvremenu je došlo do značajnog povećanja cijene iznajmljivanja, kao i rasta troškova gradnje i održavanja komunalne, prometne i ostale infrastrukture kako bi ista ostala funkcionalna uslijed preopterećenosti u ljetnim mjesecima kada velik broj gostiju boravi na području Općine Sutivan. Pored ulaganja u infrastrukturu, Općina Sutivan izdvaja i značajna sredstva za unapređenje i jačanje turističke ponude općine Sutivan pa su tako u ovu svrhu proračunom Općine Sutivan za 2023. godinu planirana sredstva u ukupnom iznosu od 46.500,00 eura.

Na temelju spomenutog predlaže se donošenje ove Odluke.

**III. SREDSTVA POTREBNA ZA PROVOĐENJE ODLUKE**

Za provođenje ove Odluke nije potrebno osigurati sredstva u Proračunu Općine Sutivan za 2024.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** utvrđeno je što se propisuje Odlukom.

**Člankom 2.** propisana je visina paušalnog poreza u iznosu od 70,00 eura, a sve sukladno Članku 57. Stavku 3. Zakona kojim je propisano je da visina paušalnog poreza po krevetu ne može biti manja od 19,91 eura niti veća od 199,08 eura.

**Člankom 3.** propisano je da stupanjem na snagu Odluke prestaje važiti Odluka o visini paušalnog poreza po krevetu na području Općine Sutivan (”Službeni glasnik Općine Sutivan” broj 2/19).

**Člankom 4.** propisano je da će Odluka biti objavljena u Službenom glasniku Općine Sutivan što je sukladno članku 73. Stavku 2. Zakona o lokalnoj i područnoj (regionalnoj) samoupravi koji propisuje da se odluke i drugi opći akti objavljuju u službenom glasilu jedinice lokalne samouprave prije nego stupe na snagu.